184.

De største ændringer i stillingsfortegnelsen og forvaltningen af Parlamentet er opsummeret i nedenstående tabel. Tabel 19 Oversigt over omstruktureringen af Generalsekretariatet i 2015 Generaldirektorat Omstrukturering og modernisering GD PRES Formandskab Flere ledende stillinger, som var blevet ledige i 2014 af forskellige årsager (pension, overførsel osv.), blev besat i 2015. Der blev således udnævnt en ny direktør for Retsakter, en ny chef for Enheden for Medlemsadministration, en ny chef for Enheden for Medlemmernes Virksomhed og ny chef for Protokolenheden. GD IPOL Interne politikker To nye sekretariater blev oprettet i 2015: — sekretariatet for TAXE 2-udvalget efter afstemningen på plenarmødet den 2. december — sekretariatet for det nye undersøgelsesudvalg om emissionsmålinger i bilindustrien (EMIS) efter afstemningen på plenarforsamlingen den 17. december. GD EXPO Eksterne politikker I en lang periode i løbet af 2015 var tre af de fire direktørstillinger ubesatte. Derfor fungerede tre kontorchefer som direktører og varetog begge funktioner. GD EPRS Parlamentarisk Forskning Tjenesten for Forvaltning og Redaktion af Publikationer blev en særskilt enhed i oktober, og beskæftiger sig nu, sammen med sine tidligere ansvarsområder, med den avancerede programmering af publikationer i hele generaldirektoratet. 80 stillinger blev oprettet i Parlamentets stillingsfortegnelse i 2014 inden for rammerne af samarbejdsaftalen mellem Parlamentet og Det Økonomiske og Sociale Udvalg og Regionsudvalget. Den første og den anden bølge af overførsler blev gennemført i 2014 og blev afsluttet den 1. januar 2015 med succes med 42 udstationerede kolleger, hvoraf 37 har accepteret deres endelige overførsel til Parlamentet. Den tredje bølge af udstationeringer blev indledt den 1. oktober 2015 og vedrører 12 tjenestemænd, hvoraf 11 vil blive endeligt overført til Parlamentet. Hvad angår kontraktansatte er 31 ud af de 40 planlagte ansættelser realiseret. GD COMM Kommunikation To nye enheder blev oprettet i Direktoratet for Forbindelser med Borgerne: — Enheden »Det Europæiske Ungdomsarrangement« med ansvar for tilrettelæggelsen af det næste arrangement (EYE 2016) og de fremtidige arrangementer. — Enheden »Koordinering af Besøgstjenester« med ansvar for koordinering af besøgstjenester og anvendelse af den nye besøgsstrategi. Der forventes ikke yderligere personaleressourcer. GD PERS Personale I begyndelsen af 2015 blev ansættelsesenheden delt i to separate enheder, den ene med ansvar for tjenestemænd og midlertidigt ansatte og den anden med ansvar for kontraktansatte, akkrediterede parlamentariske assistenter og praktikanter. Arbejdet i arbejdsgruppen »screening«, der blev nedsat i december 2014 i GD PERS med henblik på at gøre tilrettelæggelsen af arbejdet mere effektiv, fortsatte. Forvaltningen af sportscentret i Bruxelles blev overført fra GD INLO til GD PERS. GD INLO GD Infrastruktur og Logistik 2015 var præget af generaldirektørens fratrædelse på grund af pensionering den 30. april og han blev efterfulgt af direktøren for logistik som fungerende direktør. Præsidiet bekræftede på sit møde den 23. november 2015 denne udnævnelse med virkning fra den 1. december. En enhed med ansvar for kommunikation blev oprettet den 1. december 2015 og knyttet til Direktoratet for Ressourcer. GD INTE Tolkning og Konferencer Den største forandring for generaldirektoratet ved regnskabsårets begyndelse var udnævnelsen af en ny generaldirektør. Der blev skabt en ny rådgivende funktion for at styrke sekretariatet for den nye generaldirektør, og der blev oprettet en ny strategienhed den 1. december 2015, som sorterer direkte under generaldirektøren. Siden ikrafttrædelsen af Lissabontraktaten og den nye personalevedtægt udføres tolkeopgaverne i et miljø med forældede arbejdsvilkår. Der blev drøftet og udviklet nye arbejdsvilkår for tolkene i løbet af 2014. I begyndelsen af det pågældende regnskabsår blev de to forhandlingsparter, dvs. repræsentanter for ledelsen og repræsentanter for de fastansatte tolke, enige om et udkast til nye arbejdsvilkår. Da udkastet blev forelagt tolkene til afstemning blev det imidlertid forkastet, hvilket tvang dem til at give afkald på de fordele, der forventedes i forbindelse med gennemførelsen af de nye arbejdsvilkår for tolke og på udsigterne til forbedring af konkurrenceevnen som leverandør af tolketjenester i Regionsudvalget og Det Europæiske Økonomiske og Sociale Udvalg. Ved regnskabsårets udgang indledte generalsekretæren drøftelser med GD INTE, og navnlig med de fastansatte tolke, om iværksættelsen af en proces for etablering af en ny ordning for tilrettelæggelse af tolkeaktiviteter. DG FINS Finanser Budget- og kontroltjenesten blev til Budget- og Kontrolenheden. Ansættelsen af kontorchefen vil blive afsluttet i 2016 MEP-Portalen blev skabt i oktober 2015 som en ny tjeneste i Direktoratet for Medlemmernes Økonomiske og Sociale Rettigheder (se punkt 163 ovenfor). Personalet i den nye tjeneste udgøres af et erfarent team af sagsansvarlige, som er forflyttet fra direktoratets tre enheder. GD Finans fik i marts 2015 mandat fra generalsekretæren til at lede taskforcen om krisestabens sikkerhed, især med fokus på sikkerheden i forbindelse med Parlamentets eksterne rejser. GD ITEC Innovation og teknologisk støtte Omstruktureringen af de to nye direktorater DES og ESIO, som blev oprettet i 2014 (Præsidiets afgørelse af 14. april 2014) blev afsluttet med godkendelsen af omorganiseringen af Enheden for Brugerstøtte og Kontoret for Løsninger og Metoder. Hertil kommer omorganiseringen af Direktoratet for Udgivelse og Distribution, som blev forelagt generalsekretæren i foråret 2015 (godkendt i begyndelsen af 2016), og oprettelsen af Innovationskontoret i Direktoratet for Innovation og ressourcer. Internaliseringsprocessen fortsatte med besættelsen af stillinger i 2013 og 2014 i overensstemmelse med afgørelser truffet af Parlamentets politiske og budgetmæssige myndigheder. Ved udgangen af 2015 havde 85 % af stillingerne status som »besat eller tilsvarende«. GD SAFE Sikkerhed Tre af de fire stillinger som kontorchefer, der fortsat var ledige, blev besat, nemlig stillingerne som kontorchefer for Sikkerhedsenhederne i Strasbourg og Luxembourg (direktorat A) og Brandforebyggelsesenheden i Luxembourg (direktorat B). To stillinger som kontorchef er fortsat ledige, nemlig Brandforebyggelsesenheden i Strasbourg og Sikkerhedsenheden i Bruxelles. 20 AST-tjenestemænd med ansvar for koordineringsopgaver blev rekrutteret via en særlig EPSO-udvælgelsesprøve, som var tilpasset institutionens behov. Disse stillinger, der blev bevilget over 2011-budgettet, havde indtil da været besat af kontraktansatte i ansættelsesgruppe III, som også var udvalgt gennem EPSO-proceduren. Den handlingsplan, som blev godkendt i 2012, fastsatte for den tredje og sidste fase af internaliseringsprojektet ansættelse i 2015 af 165 overvågnings- og forebyggelsesmedarbejdere (kontraktansatte i ansættelsesgruppe I). Disse ansættelser blev afsluttet i første halvdel af 2015. Derudover er der ansat yderligere 20 kontraktansatte (ansættelsesgruppe I) for at håndtere det udvidede sikkerhedsområde.